31.
Na osnovu člana 11 stav 1 tačka 1, člana 14 i člana 155 Zakona o elektronskim komunikacijama ("Službeni list Crne Gore" br. 40/13, 53/13, 02/17) Savjet Agencije za elektronske komunikacije i poštansku djelatnost na sjednici održanoj 26.12.2017. godine, donio je
PRAVILNIK
O KVALITETU JAVNIH ELEKTRONSKIH KOMUNIKACIONIH USLUGA
("Službeni list Crne Gore", br. 002/18 od 10.01.2018)
Predmet
Član 1
Ovim pravilnikom propisuju se parametri kvaliteta javnih elektronskih komunikacionih usluga, način njihovog mjerenja i objavljivanja i rokovi za njihovo dostavljanje.
Parametri kvaliteta javnih elektronskih komunikacionih usluga
Član 2
Parametri kvaliteta javnih elektronskih komunikacionih usluga (u daljem tekstu parametri kvaliteta) dati su u prilozima 1, 2, 3 i 4 koji su sastavni dio ovog pravilnika.
Operator javnih elektronskih komunikacionih usluga (u daljem tekstu operator) može usvojiti i druge parametre kvaliteta.
Ako operator odluči da usvoji parametre kvaliteta usluga koji nijesu dati u prilozima 1, 2, 3 i 4 ovog pravilnika, a u slučaju da objavljuje te parametre ili ih koristi u svrhu marketinga, o tome će obavijestiti Agenciju za elektronske komunikacije i poštansku djelatnost (u daljem tekstu Agencija).
Mjerenje parametara kvaliteta koja vrši operator
Član 3
Operator o svom trošku vrši mjerenje parametara kvaliteta navedenih u Prilogu 1 i Prilogu 2.
Mjerenje parametara kvaliteta operator vrši za standardni kvalitet javnih elektronskih komunikacionih usluga koje pruža.
Mjerenja parametara kvaliteta koje vrši operator u fiksnim elektronskim komunikacionim mrežama obavljaju se na način i prema postupku utvrđenom u METI ETSI upustvima EG 201 769-1, EG 202 057-1 i EG 202 057-4 u skladu sa Tabelom 1 iz Priloga 1.
Mjerenja parametara kvaliteta koje vrši operator u mobilnim elektronskim komunikacionim mrežama, obavljaju se na način i prema postupku utvrđenom METI ETSI upustvima EG 202 057-1, EG 202 057-3, EG 202 057-4 i TS 102 250-2 u skladu sa Tabelom 2 iz Priloga 2.
Operator je odgovoran za tačnost mjerenja parametara kvaliteta koje vrši.
Operator je dužan da omogući provjeru mjerenja parametara kvaliteta, od strane Agencije ili institucije koju ovlasti Agencija.
Dokumentaciju o načinu mjerenja parametara kvaliteta koje vrši, operator dostavlja Agenciji najkasnije 30 dana prije početka mjerenja.
Mjerenje parametara dostupnosti i kvaliteta javnih elektronskih komunikacionih usluga u mobilnoj elektronskoj komunikacionoj mreži koje vrši Agencija
Član 4
Za potrebe mjerenja parametara dostupnosti i kvaliteta javnih elektronskih komunikacionih usluga u mobilnoj elektronskoj komunikacionoj mreži, Agencija može vršiti mjerenje parametara navedenih u Prilogu 3 ovog Pravilnika, ili drugih parametara koje smatra važnim za donošenje zaključaka o kvalitetu signala na mjestu prijema, u skladu sa relevantnim međunarodnim standardima i preporukama.
Agencija će na svojoj internet stranici objaviti preporučene vrijednosti parametara i ostale potrebne informacije koje se odnose na mjerenja iz stava 1 ovog člana.
Operatori su dužni da u svojim mrežama realizuju svaki tehnički zahtjev Agencije sa ciljem da se omogući nesmetano obavljanje mjerenja parametara dostupnosti i kvaliteta javnih elektronskih komunikacionih usluga u mobilnoj elektronskoj komunikacionoj mreži.
Mobilne elektronske komunikacione mreže operatora će zahtjeve koji potiču od mjerne opreme Agencije tretirati na isti način kao i zahtjeve koji potiču od terminalne opreme ostalih korisnika.
Agencija će nakon sprovedenih mjerenja sačiniti izvještaj o izmjerenim vrijednostima parametara dostupnosti i kvaliteta javnih elektronskih komunikacionih usluga u mobilnim elektronskim komunikacionim mrežama.
Mjerenje parametara dostupnosti i kvaliteta DVB-T2 signala koje vrši Agencija
Član 5
Agencija vrši mjerenje parametara dostupnosti i kvaliteta signala digitalnih zemaljskih radio-difuznih sistema za emitovanje televizijskih programa druge generacije (DVB-T2), u cilju provjere:
   1. usaglašenosti parametara realizovanih DVB-T2 mreža sa tehničkim uslovima iz odobrenja za korišćenje radio-frekvencija, uključujući provjeru uslova pokrivanja teritorije/populacije Crne Gore DVB-T2 signalom,
   2. uslova prijema DVB-T2 signala na mjestima gdje je prijavljeno prisustvo smetnje,
   3. kvaliteta DVB-T2 signala na mjestu prijema.
Operatori koji emituju DVB-T2 signal definišu: format/rezoluciju televizijskog signala, A/D konverziju video signala u slučaju primjene, kodiranje video i audio signala, multipleksiranje kodiranih signala, broj, konfiguraciju i karakteristike PLP-ova, primjenjene modulacione tehnike, primjenjeni obrazac pilota i druge karakteristike DVB- T2 signala.
Za sprovođenje mjerenja iz stava 1 ovog člana, primjenjivaće se značenja pojmova i procedure propisane dokumentima iz Priloga 4.
U cilju provjere usaglašenosti parametara realizovanih DVB-T2 mreža iz stava 1 tačka 1 ovog člana, operator je dužan da Agenciji dostavi vrijednosti parametara iz Tabele 4 Priloga 4 kao i vrijednosti za sve druge parametre koji su korišćeni u svrhu planiranja mreže.
U cilju provjere uslova prijema DVB-T2 signala i provjere parametara kvaliteta DVB-T2 signala iz stava 1 tačka 2 odnosno stava 1 tačka 3 ovog člana, Agencija vrši mjerenja u skladu sa preporukama i standardima iz Priloga 4 i preporučenim vrijednostima parametara kvaliteta datim u Tabeli 5 Priloga 4.
Agencija može vršiti mjerenja i drugih parametara signala koje smatra bitnim za donošenje zaključaka o dostupnosti i kvalitetu DVB-T2 signala na mjestu prijema.
Operatori mreža za emitovanje DVB-T2 signala dužni su da emituju identifikacione znake za predajnik i identifikacione znake za jednofrekvencijsku mrežu (SFN-Single Frequency Network) u kojoj predajnici rade.
Prilikom planiranja, projektovanja i razvoja DVB-T2 mreže, operator mreže treba uzeti u obzir preporučene vrijednosti parametara kvaliteta date u Tabeli 5 Priloga 4 ovog pravilnika.
Dostavljanje izvještaja o parametrima kvaliteta
Član 6
Godišnje i kvartalne izvještaje o izmjerenim parametrima kvaliteta usluga operator dostavlja Agenciji u roku od 15 dana od dana isteka perioda u kojem su mjerenja izvršena.
Izvještaje o parametrima kvaliteta usluga operator dostavlja na obrascima 1, 2 i 3 iz Priloga 1 za fiksnu elektronsku komunikacionu mrežu i obrascima 4 i 5 iz Priloga 2 za mobilnu elektronsku komunikacionu mrežu.
Operator će u izvještajima istaći ako mjerenje parametara kvaliteta usluga nije počelo na počeku izvještajnog perioda i ako je do promjene parametara kvaliteta usluga došlo usljed djelovanja više sile ili drugih uticaja koji ne zavise od operatora.
Agencija može izvršiti provjeru dostavljenih vrijednosti parametara kvaliteta u roku od 12 mjeseci od dana dostavljanja tih podataka.
Objavljivanje izvještaja o parametrima kvaliteta
Član 7
Izvještaje o parametrima kvaliteta koje dostave operatori Agencija objavljuje na svojoj internet stranici u obliku uporednog pregleda parametara kvaliteta za istu vrstu usluga kod različitih operatora, u roku od 30 dana od dana isteka perioda u kojem su mjerenja izvršena.
Izmjerene vrijednosti parametara kvaliteta operator objavljuje na svojoj internet stranici, u roku od 30 dana od dana isteka perioda u kojem su mjerenja izvršena.
Informacije o izmjerenim vrijednostima parametara kvaliteta koje operator vrši, treba da budu dostupne na svim prodajnim mjestima operatora.
Prije zaključenja pretplatničkog ugovora operator daje na uvid korisnicima informacije o izmjerenim vrijednostima parametara kvaliteta za uslugu na koju se ugovor odnosi.
Izvještaj o mjerenjima parametara dostupnosti i kvaliteta usluga u mobilnim elektronskim komunikacionim mrežama iz člana 4 i parametara dostupnosti i kvaliteta DVB-T2 signala iz člana 5 ovog pravilnika Agencija objavljuje na svojoj internet stranici.
Prestanak važenja
Član 8
Danom stupanja na snagu ovog pravilnika prestaje da važi Pravilnik o kvalitetu javnih elektronskih komunikacionih usluga ("Službeni list Crne Gore" broj 33/14).
Stupanje na snagu
Član 9
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 0901-8423/1
Podgorica, 26. 12. 2017. godine
Agencija za elektronske komunikacije i pošansku djelatnost
Predsjednik Savjeta
dr Šaleta Đurović, s.r.
NAPOMENA IZDAVAČA:
Priloge koji su sastavni dio ovog propisa možete pogledati ovdje.